SET ปิดเช้าเด้ง 11 จุด หลังรัฐไม่สั่งล็อกดาวน์-เตรียมพร้อมรพ.สนาม บ่ายเสี่ยงเจอขายทำกำไร
SET ปิดเช้าเด้ง 11 จุด หลังรัฐไม่สั่งล็อกดาวน์-เตรียมพร้อมรพ.สนาม บ่ายเสี่ยงเจอขายทำกำไร โดยดัชนีช่วงเช้าปิดที่ระดับ 1,569.55 จุด เพิ่มขึ้น 10.72 จุด หรือ 0.69% มูลค่าการซื้อขาย 4.36 หมื่นล้านบาท
9 เม.ย. 2564

สื่อข่าวรายงานว่า ดัชนีช่วงเช้าปิดที่ระดับ 1,569.55 จุด เพิ่มขึ้น 10.72 จุด หรือ 0.69% มูลค่าการซื้อขาย 4.36 หมื่นล้านบาท
10 หุ้นดันดัชนีเช้านี้

ด้านนายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นได้หลังภาครัฐฯไม่มีการล็อกดาวน์ทั่วประเทศ แม้ว่าอาจมีการปิดผับบาร์ชั่วคราว และมีการเตรียมโรงพยาบาลสนามเพื่อใช้รองรับการตรวจหาเชื้อโควิด-19 ช่วยเรียกความเชื่อมั่นมาได้ระดับหนึ่ง อีกทั้งตลาดฯก็ปรับตัวลงไปมากแล้วในช่วงที่ผ่านมา
ขณะที่ตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบ ซึ่งยังมีความกังวลเกี่ยวกับยุโรปชะลอฉีดวัคซีนแอสตร้าเซนเนก้า ทำให้เป็นปัจจัยถ่วงการฟื้นตัวเศรษฐกิจ อย่างไรก็ดี ให้รอติดตามตัวเลขเงินเฟ้อของสหรัฐฯในสัปดาห์หน้า หากไม่แรงก็จะทำให้อัตราผลตอบแทนพันธบัตร (Bond yield) ชะลอ และช่วยหนุนหุ้นให้ขึ้นได้
สำหรับแนวโน้มการลงทุนในช่วงบ่ายนี้ นายศราวุธ กล่าวว่า ให้จับตาการแถลงของศูนย์บริหารสถานการณ์การแพร่ระบาดของโรคติดเชื้อไวรัสโคโรน่า 2019 (โควิด-19) หรือ ศบค.หากไม่แย่กว่าคาดตลาดฯก็น่าจะยืนในแดนบวกได้ แต่อาจเผชิญแรงขายทำกำไรสลับออกมาบ้างจากความกังวลการแพร่ระบาดโควิด-19 ในประเทศ
พร้อมให้แนวรับ 1,565 จุด แนวต้าน 1.577 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCC   มูลค่าการซื้อขาย   3,096.02 ล้านบาท  ปิดที่ 406.00 บาท เพิ่มขึ้น 17.00 บาท
SAWAD   มูลค่าการซื้อขาย   1,471.49 ล้านบาท  ปิดที่  86.00 บาท เพิ่มขึ้น  4.25 บาท
DELTA   มูลค่าการซื้อขาย   1,417.96 ล้านบาท  ปิดที่ 379.00 บาท เพิ่มขึ้น  1.00 บาท
STGT    มูลค่าการซื้อขาย   1,410.42 ล้านบาท  ปิดที่  45.25 บาท ลดลง   0.25 บาท
COM7    มูลค่าการซื้อขาย   1,251.77 ล้านบาท  ปิดที่  69.75 บาท เพิ่มขึ้น  2.75 บาท